楊柳枝二十韻
作者：白居易
朝代：唐

paragraphs: 小妓攜桃葉，新聲蹋柳枝。
妝成剪燭後，醉起拂衫時。
繡履嬌行緩，花筵笑上遲。
身輕委迴雪，羅薄透凝脂。
笙引簧頻煖，箏催柱數移。
樂童翻怨調，才子與妍詞。
便想人如樹，先將髮比絲。
風條搖兩帶，煙葉貼雙眉。
口動櫻桃破，鬟低翡翠垂。
枝柔腰嫋娜，荑嫩手葳蕤。
唳鶴啨呼侶，哀猨夜呌兒。
玉敲音歷歷，珠貫字纍纍。
袖爲收聲點，釵因赴節遺。
重重遍頭別，一一拍心知。
塞北愁攀折，江南苦別離。
黃遮金谷岸，綠映杏園池。
春惜芳華好，秋憐顏色衰。
取來歌裏唱，勝向笛中吹。
曲罷那能別，情多不自持。
纏頭無別物，一首斷腸詩。